b'\n_START_ARTICLE_\nKonglomerat\n_START_PARAGRAPH_\nKonglomerat (izposojenka za sprimek oz. skupek) je debelozrnata klasti\xc4\x8dna sedimentna kamnina, ki nastane s sprijetjem proda. Sestavljajo jo zaobljeni kamen\xc4\x8dki (prodniki), po \xc4\x8demer se lo\xc4\x8di od bre\xc4\x8de, ki jo sestavljajo oglati kamen\xc4\x8dki._NEWLINE_Ime izvira iz latinske besede conglomerare in pomeni nakopi\xc4\x8diti.\n_START_SECTION_\nGeolo\xc5\xa1ka zgodovina\n_START_PARAGRAPH_\nV geolo\xc5\xa1ki zgodovini je veliko konglomerata nastalo v mlaj\xc5\xa1em delu paleozoika. Tako so sivi in rde\xc4\x8di kremenovi konglomerati razprostranjeni v Karavankah in v \xc5\xa1irokem pasu v smeri vzhod-zahod po osrednji Sloveniji._NEWLINE_Najve\xc4\x8d konglomerata je nastalo v mlaj\xc5\xa1em delu kenozoika, ko se je v pleistocenu (ledena doba) med kraj\xc5\xa1imi otoplitvami led topil in pu\xc5\xa1\xc4\x8dal za seboj kamninski drobir, ki so reke nato odna\xc5\xa1ale in odlagale v ni\xc5\xbeje le\xc5\xbee\xc4\x8da obmo\xc4\x8dja. Do 120 m debele zasipe proda, peska in konglomerata lahko danes opazujemo v re\xc4\x8dnih terasah na Kranjskem, Sor\xc5\xa1kem, Ljubljanskem in Kr\xc5\xa1kem polju, pa tudi v dolini reke So\xc4\x8de._NEWLINE_\xc5\xa0kofjelo\xc5\xa1ki konglomerat je usedlina iz oligocenske dobe. Na vzhodnem robu Kamnitnika in v kamnolomu za vrhom prifar\xc5\xa1kega Kamnitnika se nahajajo najlep\xc5\xa1i primeri in je tudi vpisan pod eviden\xc4\x8dno \xc5\xa1tevilko 7722 v register naravne dedi\xc5\xa1\xc4\x8dine.'